ગઈ કાલે ક્વૉર્ટર ફાઇનલમાં ૮ મજબૂત મહારથીઓ વચ્ચે ટક્કર થઈ હતી. ક્વૉર્ટર ફાઇનલનો જંગ રસાકસીભર્યો બનશે એવી અપેક્ષા હતી ત્યારે જીત મેળવવા માટે ગજબનું ટેમ્પરામેન્ટ બતાવીને પાવરપેક્ડ પર્ફોર્મન્સથી વિજેતા ટીમોએ ચારેય મૅચોમાં જીતને આસાનીમાં તબદિલ કરી નાખી હતી. ક્વૉર્ટર ફાઇનલની પ્રથમ મૅચમાં ચરોતર રૂખીએ ૨૦૧૦ની ચૅમ્પિયન ટીમ કપોળની બૅટિંગની કરોડરજ્જુ ભાંગી નાખતાં આસાન જીત મેળવીને વધુ એક વખત ચૅમ્પિયન બનવાનો રૂખ જણાવી દીધો હતો. ગયા વર્ષે ક્વૉર્ટર ફાઇનલમાં આઉટ થઈ ગયેલી ભૂતપૂવર્‍ ચૅમ્પિયન વાગડ વીસા ઓસવાળ જૈને આ વખતે ખડાયતા સામે જંગી જુમલો ખડકી દઈને પહેલેથી જ જીત નક્કી કરીને સેમી-ફાઇનલમાં આસાન પ્રવેશ મેળવી લીધો હતો, જ્યારે મેઘવાળે ગઈ કાલની મૅચમાં મજબૂત ટીમ હાલાઈ લોહાણા સામે હારીને ફરી એક વખત ક્વૉર્ટર ફાઇનલથી આગળ ન વધવાની પરંપરા જાળવી રાખી હતી. ગયા વર્ષની રનર-અપ કચ્છી લોહાણાને હાર આપીને બિગ અપસેટ સર્જીને ક્વૉર્ટર ફાઇનલમાં સૌપ્રથમ વખત આવેલી સૌરાષ્ટ્ર લેઉવા પટેલનું કચ્છી વીસા ઓસવાળ જૈન સામે પરાજય થતાં આગળ વધવાનું સપનું ચકનાચૂર થઈ ગયું હતું. ગયા વર્ષે ક્વૉર્ટરમાંથી આઉટ થઈ ગયેલી કચ્છી વીસા ઓસવાળ જૈન આ વખતે સેમીમાં જગ્યા બનાવવામાં સફળ થઈ હતી.